ธปท.ชี้ลดดอกเบี้ยช่วยฉุดค่าเงินบาทอ่อน
ธปท.เผยลดดอกเบี้ยดึงเงินบาทอ่อนค่า-อัตราดอกเบี้ยผลตอบแทนพันธบัตรรัฐบาลอายุ 10 ปีของไทยต่ำสุดในรอบ 6 ปี เป็นโอกาสดีของการลงทุน
16 มี.ค. 2558

ธปท.เผยลดดอกเบี้ยดึงเงินบาทอ่อนค่า-อัตราดอกเบี้ยผลตอบแทนพันธบัตรรัฐบาลอายุ 10 ปีของไทยต่ำสุดในรอบ 6 ปี เป็นโอกาสดีของการลงทุน
นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) กล่าวว่า หลังคณะกรรมการนโยบายการเงิน (กนง.) ประกาศลดดอกเบี้ยนโยบายลง 0.25% เหลือ 1.75% ส่งผลให้การเคลื่อนไหวของค่าเงินบาทมีทิศทางอ่อนค่าลง จากระดับ 32.80 บาท/เหรียญสหรัฐ ลงมาอ่อนค่าต่ำสุดที่ระดับ 32.94 บาท/เหรียญสหรัฐ ซึ่งหลังลดดอกเบี้ยแล้วเงินบาทก็ทรงตัวในระดับใหม่ เคลื่อนไหวค่อนข้างนิ่งมีเสถียรภาพ หลังจากนี้การเคลื่อนไหวจะเป็นอย่างไรต่อไปตลาดคงจับตาดูการประชุมของธนาคารกลางสหรัฐ(เฟด)ในกลางสัปดาห์นี้
นอกจากนี้การลดดอกเบี้ยนโยบายรอบนี้ยังมีผลให้อัตราดอกเบี้ยผลตอบแทนพันธบัตรไทยอายุ 10 ปี ปรับลงมาอยู่ในระดับที่ต่ำสุดในรอบ 6 ปี จากระดับ 2.74% ณ วันที่ 11 มี.ค.ที่มีการประกาศดอกเบี้ยลดลงมาเหลือ 2.49% คิดเป็นการลดลง 0.25% เท่ากับอัตราดอกเบี้ยนโยบาย ซึ่งอัตราดอกเบี้ยที่ลดลงดังกล่าวถือเป็นโอกาสดีในการลงทุนของภาคเอกชน เพราะต้นทุนดอกเบี้ยต่ำมากเมื่อเทียบการกู้ในระดับ 10%
"การลดดอกเบี้ยในครั้งนี้ ถือว่าช่วยพยุงความเชื่อมั่น และความรู้สึกของภาคธุรกิจและประชาชน และยังทำให้ต้นทุนการกู้ยืมเงินลดลงด้วย ส่วนธนาคารพาณิชย์ตอบรับทิศทางการลดดอกเบี้ยเป็นที่พอใจของธปท.หรือไม่นั้น ยังต้องติดตามดูก่อน เพราะที่ผ่านมาพึ่งมีธนาคารไทยพาณิชย์แห่งเดียวที่ตอบรับปรับลดดอกเบี้ยลงตามธปท."นายจิรเทพกล่าว